
Okresný súd Stará Ľubovňa 1T/24/2025 8525010141 13. 06. 2025 JUDr. Erik Uhlár ECLI:SK:OSSL:2025:8525010141.1
TRESTNÝ ROZKAZ V MENE SLOVENSKEJ REPUBLIKY Okresný súd Stará Ľubovňa, samosudca JUDr. Erik Uhlár, vydáva dňa 13. júna 2025 v Starej Ľubovni, podľa § 353 Trestného poriadku, tento rozhodol: Obvinený A. B., nar. XX.X.XXXX v C., D. E. F., trvale bytom G. XX, D. E. F., je vinný, že hoci bol vo volebnom období 2014-2018 počas výkonu mandátu poslanca obecného zastupiteľstva obce Lomnička, okres Stará Ľubovňa, trestným rozkazom Okresného súdu Stará Ľubovňa sp. zn. 1T/27/2015 zo dňa 10.4.2015, právoplatným dňa 27.5.2015, odsúdený za úmyselný trestný čin - prečin výtržníctva podľa § 364 ods. 1 písm. a/, ods. 2 písm. b/ Trestného zákona s poukazom na § 138 písm. a/ Trestného zákona, ktorým mu bol uložený trest povinnej práce v trvaní 300 hodín, následne rozsudkom Okresného súdu Stará Ľubovňa sp. zn. 1T/103/2015 zo dňa 6.7.2015, právoplatným dňa 6.7.2015, bol uznaný vinným zo spáchania úmyselného prečinu ohrozovania mravnej výchovy mládeže podľa § 211 ods. 1 písm. c/, písm. d/ Trestného zákona a bol mu uložený súhrnný trest odňatia slobody na 12 mesiacov, ktorého výkon mu bol podmienečne odložený a bola mu určená skúšobná doba na 24 mesiacov a súčasne bol týmto rozsudkom zrušený výrok o treste povinnej práce vo výmere 300 hodín uloženom mu trestným rozkazom Okresného súdu Stará Ľubovňa sp. zn. 1T/27/2015 zo dňa 10.4.2015, právoplatným dňa 27.5.2015, čím mu dňa 27.5.2015 podľa § 25 ods. 2 písm. d/ zákona č. 369/1990 Zb. o obecnom zriadení v znení neskorších predpisov zanikol mandát poslanca obecného zastupiteľstva obce Lomnička, obci Lomnička bezodkladne a ani nikdy potom túto skutočnosť neoznámil, hoci mu takáto povinnosť vyplývala z § 25 ods. 3 zákona č. 369/1990 Zb. o obecnom zriadení v znení neskorších predpisov a v dobe od 27.5.2015 až do konca volebného obdobia dňa 10.12.2018 sa zúčastňoval na zasadnutiach obecného zastupiteľstva obce Lomnička a na ďalšom chode obce Lomnička uvádzajúc tak obec Lomnička do omylu v tom, že naďalej v súlade so zákonom vykonáva mandát poslanca obecného zastupiteľstva obce Lomnička, v dôsledku čoho takto od obce Lomnička neoprávnene poberal ňou mu vyplácané odmeny za výkon funkcie poslanca obecného zastupiteľstva, a to konkrétne za mesiac jún 2015 v sume 21,63 eur, za mesiac september 2015 v sume 21,73 eur, za mesiac december 2015 v sume 21,68 eur, za mesiac marec 2016 v sume 21,63 eur, za mesiac apríl 2016 v sume 21,65 eur, za mesiac jún 2016 v sume 21,63 eur, za mesiac september 2016 v sume 21,73 eur, za mesiac november 2016 v sume 21,73 eur, za mesiac február 2017 v sume 21,63 eur, za mesiac máj 2017 v sume 21,63 eur, za mesiac august 2017 v sume 21,65 eur, za mesiac november 2017 v sume 21,73 eur, za mesiac marec 2018 v sume 21,63 eur, za mesiac jún 2018 v sume 21,63 eur a za mesiac august 2018 v sume 1.117,42 eur, čím týmto konaním spôsobil obci Lomnička, Lomnička 66, IČO:00330027, škodu v celkovej výške 1.420,73 eur, teda
na škodu cudzieho majetku seba obohatil tým, že uviedol niekoho do omylu a spôsobil tak na cudzom majetku malú škodu a čin spáchal závažnejším spôsobom konania - porušením dôležitej povinnosti uloženej mu podľa zákona, čím
spáchal
zločin podvodu podľa § 221 odsek 1, odsek 3 písmeno c/ Trestného zákona účinného od 6.8.2024 s poukazom na § 138 písmeno h/ Trestného zákona. Za
to
mu súd
ukladá:
Podľa § 221 ods. 3 Trestného zákona účinného od 6.8.2024, s prihliadnutím podľa § 38 ods. 2 Trestného zákona na nezistenie poľahčujúcich okolností podľa § 36 Trestného zákona ani priťažujúcich okolností podľa § 37 Trestného zákona, trest odňatia slobody na 30 /tridsať/ mesiacov. Podľa § 49 ods. 1 písm. a/ Trestného zákona, súd obvinenému výkon uloženého trestu odňatia slobody podmienečne odkladá a podľa § 50 ods. 1 Trestného zákona súd obvinenému určuje skúšobnú dobu na 36 /tridsaťšesť/ mesiacov. Podľa § 50 ods. 2 Trestného zákona, súd obvinenému ukladá povinnosť, aby v skúšobnej dobe podľa svojich schopností nahradil obci Lomnička, IČO: 00330027, sídlom Lomnička 66, okres Stará Ľubovňa, škodu spôsobenú trestným činom. Poučenie: Proti tomuto trestnému rozkazu môžu obvinený, osoby, ktoré sú oprávnené podať v jeho prospech odvolanie, ako aj prokurátor, podať do 8 dní od jeho doručenia na tunajšom súde písomne odpor. V prospech obvineného môžu podať odpor jeho príbuzní v priamom rade, jeho súrodenci, osvojiteľ, osvojenec, manžel a druh, avšak nie proti vôli obvineného; lehota na podanie odporu im končí tým dňom ako obvinenému. Ak sa trestný rozkaz doručuje obvinenému a aj jeho obhajcovi, plynie lehota od toho doručenia, ktoré bolo vykonané neskôr. Prokurátor môže podať odpor aj v prospech obvineného, a to i proti vôli obvineného. Obvinený a osoby, ktoré sú oprávnené podať v jeho prospech odvolanie, poškodený, ako aj prokurátor sa môžu výslovným vyhlásením vzdať práva podať odpor a okrem poškodeného môžu výslovným vyhlásením vziať podaný odpor späť, a to až do vtedy, kým prokurátor neprednesie na hlavnom pojednávaní obžalobu, po tomto vyhlásení už nemôžu odpor podať. Osoba, ktorá je oprávnená podať v prospech obvineného odvolanie, môže vziať podaný odpor späť len s jeho výslovným súhlasom. Ak proti trestnému rozkazu podala oprávnená osoba podľa odseku 1 v lehote odpor, samosudca rozhodne podľa § 241 ods. 1 písm. j/ o prijatí obžaloby a nariadi vo veci hlavné pojednávanie; pri prejednávaní veci na hlavnom pojednávaní nie je samosudca viazaný právnou kvalifikáciou ani druhom a výmerou trestu obsiahnutými v trestnom rozkaze. Inak sa trestný rozkaz stane právoplatným a vykonateľným podľa § 356. Proti výroku o náhrade škody, ktorým bola priznaná náhrada škody, môže poškodený podať odpor; ak poškodený podal odpor, trestný rozkaz sa ruší vo výroku o náhrade škody a samosudca odkáže uznesením poškodeného na civilný proces, prípadne na konanie pred iným príslušným orgánom. Rovnako sa postupuje aj vtedy, ak odpor proti výroku o náhrade škody podá iná oprávnená osoba. Trestný rozkaz sa stane právoplatným a vykonateľným ak odpor nebol podaný, uplynutím lehoty na jeho podanie; ak odpor bol vzatý späť, dňom jeho späťvzatia; ak sa oprávnená osoba vzdala práva podať odpor a obvinený súčasne vyhlásil, že nesúhlasí, aby odpor podala v jeho prospech iná oprávnená osoba, dňom vzdania sa práva podať odpor.

